Stori 25: Famle i Go Stap Long Ijip
JOSEF i no moa save holemtaet filing blong hem. Hem i talem long ol slef blong hem blong oli go afsaed. Taem hem nomo i stap wetem ol brata blong hem, hem i stat krae. Yumi save se ol brata blong hem oli mas sapraes tumas. Oli no save from wanem hem i stap krae. Nao hem i talem se: ‘Mi mi Josef ya. ?I tru we papa blong yumi i stap yet?’
Ol brata blong hem oli sek, oli no moa save toktok. Mo oli fraet tu. Be Josef i talem long olgeta se: ‘Plis, yufala i kam klosap.’ Nao hem i talem se: ‘Mi mi brata blong yufala, Josef, we yufala i bin salem mi blong mi kam slef long Ijip.’
Josef i gohed blong toktok long kaen fasin, i talem se: ‘Be i nogud we yufala i stap jajem yufala from samting ya we yufala i mekem long mi. God nao i sanem mi mi kam long Ijip blong sevem laef blong ol man. Fero i putumap mi mi kam rula blong ful kantri ya. Taswe naoia, i gud yufala i hareap, yufala i gobak long papa blong yumi, yufala i talemaot tok ya blong mi long hem. Mo yufala i mas tekem hem i kam stap long ples ya.’
Ale Josef i holem ol brata blong hem wanwan, i putum han blong hem i goraon long nek blong olgeta, mo i kis long olgeta. Taem Fero i harem we ol brata blong Josef oli kam, hem i talem se: ‘I gud olgeta oli tekem sam kat mo oli go tekem papa blong olgeta wetem ol pikinini blong olgeta oli kambak long ples ya bakegen. Bambae mi mi givim ol nambawan graon long kantri ya i go long olgeta.’
Oli mekem olsem we Fero i talem. Long pija ya, Josef i jes luk papa blong hem bakegen, taem ol brata blong hem oli karem hem wetem ful famle blong hem i kam long Ijip.
Famle blong Jekob i bigwan. Olgeta we oli kam long Ijip, oli 70 evriwan. I gat Jekob, ol pikinini blong hem, wetem ol smol bubu blong hem. Mo tu, i gat ol woman blong olgeta, mo plante slef. Olgeta ya oli kam stap long Ijip. Ol man oli singaot olgeta se ol man Isrel, from we God i jenisim nem blong Jekob i kam Isrel. Biaen, bambae yumi luk we God i jusumaot ol man Isrel oli kam wan nesen we i blong hem nomo.
Jenesis 45:1-28; 46:1-27.
Ol Kwestin
- ?Wanem i hapen taem Josef i talem long ol brata blong hem se hem i Josef?
- ?Long kaen fasin, Josef i eksplenem wanem long ol brata blong hem?
- ?Fero i talem wanem taem hem i harem we ol brata blong Josef oli kam?
- ?I gat hamas man long famle blong Jekob taem oli muf i kam long Ijip?
- ?Biaen, oli singaot long famle blong Jekob long wanem nem? ?From wanem?
Sam narafala kwestin
- Ridim Jenesis 45:1-28.
?Olsem wanem stori blong Josef i soemaot se Jeova i save mekem wan gudfala samting i kamaot long wan nogud samting we i hapen long ol man blong hem? (Jen. 45:5-8; Aes. 8:10; Fil. 1:12-14)
- Ridim Jenesis 46:1-27.
?Taem Jekob i stap godaon long Ijip, Jeova i mekem wanem promes long hem? (Jen. 46:1-4, lukluk futnot blong NW tu)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn ibo_Latn tpi_Latn tpi_Latn tpi_Latn tpi_Latn tpi_Latn tpi_Latn szl_Latn ibo_Latn tpi_Latn ibo_Latn tpi_Latn